b"\n_START_ARTICLE_\nRoderick Gordon\n_START_SECTION_\nBakgrunn\n_START_PARAGRAPH_\nAllerede som tolv\xc3\xa5ring skrev han sin f\xc3\xb8rste publiserte novelle. Den ble publisert i skoleavisen p\xc3\xa5 Hall School i Hampstead. Han begynte etter hvert p\xc3\xa5 privatskolen Oundle, en gammel og viktig skole. Etter dette begynte han p\xc3\xa5 h\xc3\xb8gskolen i London. Her studerte han biologi og spesialiserte seg i genetikk. Det var her han m\xc3\xb8tte sin fremtidige skrivepartner Brian Williams som studerte ved Slade School of Fine Art. De ble venner sommeren 1980 og beholdt vennskapet i 23 \xc3\xa5r, - til de sammen skrev bokserien Tunneler._NEWLINE_Etter et mislykket fors\xc3\xb8k p\xc3\xa5 \xc3\xa5 bytte studieretning fra biologi til medisin fullf\xc3\xb8rte han biologistudiet i 1983 uten \xc3\xa5 vite hva han skulle utdanne seg som. I flere \xc3\xa5r skrev han musikk i mange forskjellige band, han tenkte ogs\xc3\xa5 p\xc3\xa5 \xc3\xa5 skrive filmmanus, men han endte til slutt opp med en jobb i Corporate finance. Det var et selskap som spesialiserte seg p\xc3\xa5 \xc3\xa5 overf\xc3\xb8re private Equity, en spesielle type fond som investerer i selskaper som ikke er notert p\xc3\xa5 b\xc3\xb8rsen._NEWLINE_Etter ni \xc3\xa5r i Corporate Finance var det ikke lenger bruk for Gordon og han mistet jobben. Dette har han uttalt som en velsignelse i forkledning, fordi etter dette kunne m\xc3\xb8te sin gode venn Brian Williams oftere._NEWLINE_I 2003 bestemte de seg for \xc3\xa5 jobbe sammen, og deres f\xc3\xb8rste prosjekt var en krim-thriller ved navn Second Face. Begge syntes samarbeidet gikk bra, og de bestemte seg for \xc3\xa5 fortsette. Deres nye prosjekt ble en bok for barn, ideen kom fra Rodericks kone Sophie.\n_START_SECTION_\nTunneler skrives\n_START_PARAGRAPH_\nGordon hadde alltid interessert seg for arkeologi akkurat som hans forfedre. Hans tippoldefar William Buckland regnes som en av grunnleggerne av arkeologi, og er kjent for at han holdt det f\xc3\xb8rste vitenskapelige foredraget om en dinosaurus' kjevebein, - tjue \xc3\xa5r f\xc3\xb8r ordet dinosaurus ble funnet opp._NEWLINE_Gordon var mest opptatt av \xc2\xabhva er det som er under f\xc3\xb8ttene v\xc3\xa5re\xc2\xbb. Da han kj\xc3\xb8pte seg en herreg\xc3\xa5rd fra 1500-tallet, og h\xc3\xb8rte rykter om at det skulle ligge en hemmelig passasje under den kom han p\xc3\xa5 ideen til en karakter som etterhvert ble \xc2\xabWill Burrows\xc2\xbb, hovedpersonen i Tunneler-serien. Gordon og Williams jobbet gjennom slutten av 2003 og sommeren 2004 p\xc3\xa5 en bok som de publiserte i 2005. Dette skulle bli den f\xc3\xb8rste boka i serien. Den het opprinnelig \xc2\xabHighfield mole\xc2\xbb, og var i 2005 enda ikke publisert p\xc3\xa5 norsk._NEWLINE_Etter hvert fikk Barry Cunningham, mannen som f\xc3\xb8rst publiserte J.K. Rowlings b\xc3\xb8ker, opp \xc3\xb8ynene for Gordon og Williams forfatterskap. Han signerte Gordon og Williams for de to f\xc3\xb8rste b\xc3\xb8kene i serien, og ga i 2007 ut den f\xc3\xb8rste boka. Den hadde n\xc3\xa5 v\xc3\xa6rt gjennom noen forandringer og f\xc3\xa5tt tittelen Tunneler.\n_START_SECTION_\nSeriesuksess og filmplaner\n_START_PARAGRAPH_\nB\xc3\xb8kene kom n\xc3\xa5 p\xc3\xa5 l\xc3\xb8pende b\xc3\xa5nd. Den neste var Avgrunnen (2008), s\xc3\xa5 Fritt fall (2009), N\xc3\xa6rmere (2010), Spiral (2011) og Terminal (2013)._NEWLINE_Tunneler har solgt over en million eksemplarer i hele verden, og de to f\xc3\xb8rste b\xc3\xb8kene i serien Tunneler og Avgrunnen n\xc3\xa5dde begge til topps p\xc3\xa5 The New York Times bestselgerliste._NEWLINE_Det har ogs\xc3\xa5 blitt laget en manga-bok i Japan av Tunneler. Allerede etter den f\xc3\xb8rste boka ble filmrettighetene solgt til amerikanskbaserte Relativity media, et produksjonsselskap som har produsert filmer som The social Network og Bridesmaids. Avtalen var verdt over en million dollar.\n_START_SECTION_\nHandlingen i Tunneler-serien\n_START_PARAGRAPH_\nB\xc3\xb8kene handler om Will Burrows, en tolv \xc3\xa5r gammel gutt med interesse for arkeologi. Sammen med faren oppdager han det bortgjemte, gamle ting og steder som har blitt nedgravd og glemt. En dag forsvinner faren. Will og bestevennen Chester finner en hemmelig gang bak en bokhylle i kjelleren hjemme hos Will. De utforsker den og finner til slutt en heis som f\xc3\xb8rer dem ned til en brosteinsbelagt gate under bakken. Etter dette begynner farlige ting \xc3\xa5 skje."